b'\n_START_ARTICLE_\nSamettin\xc3\xa4rhi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 30\xe2\x80\x9334 cm, siipien k\xc3\xa4rkiv\xc3\xa4li 45\xe2\x80\x9348 cm ja paino 100\xe2\x80\x93140\xc2\xa0g. T\xc3\xa4ysikasvuinen yksil\xc3\xb6 on n\xc3\xa4rhen kokoinen. H\xc3\xb6yhenpuku on kaksiv\xc3\xa4rinen; p\xc3\xa4\xc3\xa4, rinta ja selk\xc3\xa4 ovat mustat tai tummanharmaat, ja vatsapuoli sek\xc3\xa4 siivet ja pyrst\xc3\xb6 ovat kirkkaansiniset. P\xc3\xa4\xc3\xa4laella on kolmiomainen t\xc3\xb6yht\xc3\xb6. Samettin\xc3\xa4rhi muistuttaa suuresti sinit\xc3\xb6yht\xc3\xb6n\xc3\xa4rhe\xc3\xa4, jonka kanssa sen on todettu risteytyneen Coloradossa. Samettin\xc3\xa4rhi on hyvin sosiaalinen ja liikkuu lis\xc3\xa4\xc3\xa4ntymisajan ulkopuolella meluisissa parvissa.\n_START_SECTION_\nEsiintyminen\n_START_PARAGRAPH_\nSamettin\xc3\xa4rhe\xc3\xa4 tavataan Pohjois-Amerikan l\xc3\xa4nsirannikolla Alaskasta Keski-Amerikkaan. Esiintymisen it\xc3\xa4rajana ovat Kalliovuoret. Koko maailman populaation koko on noin 4,4 miljoonaa yksil\xc3\xb6\xc3\xa4 ja lajin kanta on elinvoimainen. Se on paikkalintu, joka kuitenkin voi muuttaa syksyll\xc3\xa4 vuorilta alas laaksoihin._NEWLINE_Georg Wilhelm Steller oli ensimm\xc3\xa4inen eurooppalainen luonnontieteilij\xc3\xa4, joka teki havaintoja t\xc3\xa4st\xc3\xa4 lajista matkallaan Alaskassa 1741.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSamettin\xc3\xa4rhi el\xc3\xa4\xc3\xa4 valoisissa ja aukkoisissa metsiss\xc3\xa4. Se v\xc3\xa4ltt\xc3\xa4\xc3\xa4 tiheit\xc3\xa4, sulkeutuneita metsi\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSamettin\xc3\xa4rhi on yksiavioinen. Molemmat puolisot rakentavat pes\xc3\xa4\xc3\xa4, joka muodostuu risuista ja korsista ja on vuorattu savella. Pes\xc3\xa4 sijaitsee puussa vaihtelevalla korkeudella, tavallisesti 3\xe2\x80\x9312 metriss\xc3\xa4. Munia on kahdesta kuuteen ja haudonta-aika on noin 16 p\xc3\xa4iv\xc3\xa4\xc3\xa4. Vain naaras hautoo, joskin koiraan on joskus my\xc3\xb6s havaittu hautovan. Poikaset lent\xc3\xa4v\xc3\xa4t kolmen viikon ik\xc3\xa4isin\xc3\xa4. Laji munii usein toisen pesyeen.\n_START_SECTION_\nRavinto\n_START_PARAGRAPH_\nLintu on kaikkiruokainen. Tyypillisint\xc3\xa4 ruokaa ovat p\xc3\xa4hkin\xc3\xa4t, m\xc3\xa4nnynsiemenet ja tammenterhot. N\xc3\xa4rhen tavoin se ry\xc3\xb6st\xc3\xa4\xc3\xa4 ravinnokseen muiden lintujen pesist\xc3\xa4 munia ja poikasia.'